
Prasības transportlīdzekļu aprīkošanai ar ātruma ierobežotājierīci un šīs ierīces lietošanas kārtība
Izdoti saskaņā ar Autopārvadājumu likuma 49.panta otro daļu
· 1. Noteikumi nosaka prasības noteiktu kategoriju transportlīdzekļu aprīkošanai ar ātruma ierobežotājierīci un šīs ierīces lietošanas kārtību.
· 2. Ātruma ierobežotājierīce kontrolē degvielas padevi dzinējam, lai ierobežotu transportlīdzekļa maksimālo ātrumu līdz noteiktai (noregulētai) robežai.
· 3. Ar ātruma ierobežotājierīci aprīkojami visi autobusi un kravas automobiļi, kuru pilna masa pārsniedz 3,5 tonnas, izņemot:
· 3.1. transportlīdzekļus, kas nav paredzēti ceļu satiksmei;
· 3.2. autobusus, kuru maksimālais konstrukcijā paredzētais ātrums nepārsniedz 100 km/h;
· 3.3. autobusus, kuri veic regulāros pasažieru pārvadājumus pilsētas maršrutos;
· 3.4. kravas automobiļus, kuru maksimālais konstrukcijā paredzētais ātrums nepārsniedz 90 km/h;
· 3.5. autobusus, kuru pilna masa pārsniedz 10 tonnas, un kravas automo­biļus, kuru pilna masa pārsniedz 12 tonnas, ja tie pirmo reizi reģistrēti līdz 1987.gada 31.decembrim;
· 3.6. transportlīdzekļus, kurus izmanto ārkārtējās situācijās un glābšanas darbos;
· 3.7. specializētos transportlīdzekļus, kuri paredzēti medicīnas vajadzībām;
· 3.8. specializētos avārijas transportlīdzekļus;
· 3.9. transportlīdzekļus, ar kuriem veic izmēģinājumus uz ceļiem tehniskās attīstības, remonta vai tehniskās apkopes vajadzībām;
· 3.10. transportlīdzekļus, kuri nodoti Nacionālo bruņoto spēku un Iekšlietu ministrijas vajadzībām;
· 3.11. autobusus, kuru pilna masa nepārsniedz 10 tonnas, un kravas automobiļus, kuru pilna masa ir lielāka par 3,5 tonnām un nepārsniedz 12 tonnas, ja tie pirmo reizi reģistrēti līdz 2001.gada 30.septembrim.
(Grozīts ar MK 08.03.2005. noteikumiem Nr.173)
· 3.1 Ar ātruma ierobežotājierīci aprīko lauksaimniecības mašīntraktorus, kuru ekspluatācijā maksimālais tehniski iespējamais ātrums pārsniedz 60 km/h.
· 4. Ātruma ierobežotājierīci transportlīdzeklī uzstāda, regulē (iestata), pārbauda un plombē inspicēšanas institūcija, kuru atbilstoši valsts standartam LVS EN 45004 "Galvenie kritēriji dažāda veida institūcijām, kas veic inspekciju" un šo noteikumu kritērijiem ir akreditējusi valsts aģentūra "Latvijas nacionālais akreditācijas birojs" un par kuras akreditāciju Ekonomikas ministrija ir publicējusi paziņojumu laikrakstā "Latvijas Vēstnesis", un kura ir iesniegusi Satiksmes ministrijā pārbaudes plombas un plāksnītes paraugus.
(MK 08.03.2005. noteikumu Nr.173 redakcijā; atļaujas ātruma ierobežotājierīces uzstādīšanai, regulēšanai (iestatīšanai) un pārbaudei, kas izsniegtas līdz 2005.gada 30.jūnijam, ir derīgas līdz tajās norādītā termiņa beigām)
· 5. Transportlīdzeklī uzstāda ātruma ierobežotājierīci, kura ir sertificēta un marķēta atbilstoši normatīvajos aktos par riteņu transportlīdzekļu un to sastāvdaļu atbilstības novērtēšanu noteiktajām prasībām.
(Grozīts ar MK 08.03.2005. noteikumiem Nr.173)
· 6. Ātruma ierobežotājierīces ātruma regulējums (iestatījums) ir:
· 6.1. autobusam - tāds, lai autobusa ātrums nevar pārsniegt 100 km/h;
· 6.2. kravas automobilim - tāds, lai kravas automobiļa ātrums nevar pārsniegt 90 km/h.
· 6.3. lauksaimniecības mašīntraktoram – tāds, lai lauksaimniecības mašīntraktora ātrums nevar pārsniegt 60 km/h.
(MK 08.03.2005. noteikumu Nr.173 redakcijā)
· 7. Ātruma ierobežotājierīcei plombē pievadus un savienojumus, ja ražotājs ir paredzējis šādas iespējas.
· 8. Ātruma ierobežotājierīces regulējumu pārbauda un, ja nepieciešams, noregulē (iestata) atbilstoši šo noteikumu 6. punktā minētajam, ja remonta laikā tiek noņemta kāda no pievadu plombām, bet ne retāk kā reizi divos gados, savukārt lauksaimniecības mašīntraktoriem – ne retāk kā reizi četros gados.
· 9. Šo noteikumu 4.punktā minētā inspicēšanas institūcija pēc katras ātruma ierobežotājierīces pārbaudes uz transport­līdzekļa viegli pieejamā vietā uzstāda pārbaudes plāksnīti (uzlīmi), kurā norāda:
· 9.1. inspicēšanas institūcijas nosaukumu un adresi;
· 9.2. ātruma regulējumu (iestatījumu) (km/h);
· 9.3. datumu, kad noregulēts (iestatīts) pieļaujamais ātrums vai pārbaudīta ātruma ierobežotājierīce.
(MK 08.03.2005. noteikumu Nr.173 redakcijā)
· 10. Ja ceļu satiksmē pārtrauc darboties transportlīdzekļa ātruma ierobežotājierīce vai remonta laikā nepieciešams noņemt plombu kādam no šo noteikumu 7. punktā minētajiem pievadiem vai savienojumiem, transportlīdzekļa vadītājs brīvā formā sagatavo un paraksta paziņojumu, kurā norāda transportlīdzekļa valsts reģistrācijas numuru, odometra rādījumu, bojājuma aprakstu vai plombas noņemšanas iemeslu, kā arī paziņojuma sagatavošanas datumu. Paziņojumu transportlīdzekļa vadītājs glabā transportlīdzeklī un uzrāda to kontroles laikā pēc kontrolējošās institūcijas amatpersonas pieprasījuma. Pēc paziņojuma sagatavošanas transportlīdzekli atļauts izmantot ceļu satiksmē, lai nokļūtu līdz vietai, kur iespējama ātruma ierobežotājierīces pārbaude un plombēšana.
· 10.1 Šo noteikumu 3.punkts attiecībā uz autobusiem, kuru pilna masa nepārsniedz 10 tonnas, un kravas automobiļiem, kuru pilna masa ir lielāka par 3,5 tonnām un nepārsniedz 12 tonnas, ja tie pirmo reizi reģistrēti laikposmā no 2001.gada 1.oktobra līdz 2004.gada 31.decembrim un ja tos izmanto starptautiskajos pārvadājumos, piemērojams ar 2006.gada 1.janvāri.
(MK 08.03.2005. noteikumu Nr.173 redakcijā)
· 10.2 Šo noteikumu 3.punkts attiecībā uz autobusiem, kuru pilna masa ir lielāka par 5 tonnām un nepārsniedz 10 tonnas, un kravas automobiļiem, kuru pilna masa ir lielāka par 7,5 tonnām un nepārsniedz 12 tonnas, ja tie pirmo reizi reģistrēti laikposmā no 2001.gada 1.oktobra līdz 2004.gada 31.decembrim un ja tos izmanto tikai iekšzemes pārvadājumos, piemērojams ar 2007.gada 1.janvāri.
(MK 08.03.2005. noteikumu Nr.173 redakcijā)
· 10.3 Šo noteikumu 3.punkts attiecībā uz autobusiem, kuru pilna masa nepārsniedz 5 tonnas, un kravas automobiļiem, kuru pilna masa ir lielāka par 3,5 tonnām un nepārsniedz 7,5 tonnas, ja tie pirmo reizi reģistrēti laikposmā no 2001.gada 1.oktobra līdz 2004.gada 31.decembrim un ja tos izmanto tikai iekšzemes pārvadājumos, piemērojams ar 2008.gada 1.janvāri.
(MK 08.03.2005. noteikumu Nr.173 redakcijā)
· 11. Noteikumi stājas spēkā ar 2003.gada 1.janvāri.
Informatīva atsauce uz Eiropas Savienības direktīvām
(MK 08.03.2005. noteikumu Nr.173 redakcijā)
· Noteikumos iekļautas tiesību normas, kas izriet no:
· 1) Padomes 1992.gada 10.februāra Direktīvas 92/6/EEK par ātruma ierobežošanas ierīču uzstādīšanu un izmantošanu noteiktu kategoriju transportlīdzekļos Kopienā;
· 2) Eiropas Parlamenta un Padomes 2002.gada 5.novembra Direktīvas 2002/85/EK, ar ko groza Padomes 1992.gada 10.februāra Direktīvu 92/6/EEK par ātruma ierobežošanas ierīču uzstādīšanu un izmantošanu noteiktu kategoriju transportlīdzekļos Kopienā.

